Hofinterdik gevra om Malema te stuitJulius Malema. Foto: Werner Beukes/SAPA Die sakeregtewaghond AfriSake in samewerking met die burgerregte-organisasie AfriForum sal vandag ’n dringende aansoek om ’n interdik in die Pretoriase hooggeregshof bring om Julius Malema en die EFF te verbied om mense aan te hits om grond te beset. Dit volg nadat Malema vroeër vandeesweek vlugtig in die Bloemfontein-landdroshof verskyn het in verband met uitsprake wat hy op 16 Desember 2014 tydens ŉ EFF-verkiesingskonferensie in Bloemfontein gemaak het toe hy sy ondersteuners aangemoedig om onbeboude grond te beset. Malema het ook op 7 November in die Newcastle-landdroshof verskyn nadat hy in Junie vanjaar dieselfde uitsprake naby Madadeni, Newcastle, herhaal het. Afrisake en AfriForum het Woensdag in ŉ verklaring gesê die twee organisasies het regstappe geneem aangesien Malema, ondanks sy onlangse hofverskynings en die talle strafregtelike klagtes wat al teen hom ingedien is, voortgaan om mense aan te hits om grond te beset. “Die aansoek, indien toegestaan deur die hof, sal beteken dat Malema vir minagting van die hof aangekla en vervolg kan word indien hy weer oortree. AfriSake en AfriForum sal ook aansoek doen om ’n kostebevel teen Malema en die EFF te bekom,” het Tarien Cooks, provinsiale koördineerder vir AfriForum in Gauteng-Noord gesê. Malema het verlede week wyd kritiek ontlok nadat hy ná afloop van sy verskyning in die Newcastle-landdroshof gesê het wit mense is nie geregtig om enige grond in Suid-Afrika te besit nie en dat die EFF grond sal vat “op enige manier wat nodig is”. Hy het ook gesê: “Ons vra nie vir ŉ slagting van wit mense nie, ten minste nie nou al nie.” Lees alle vorige berigte oor Julius Malema op Maroela Media.